Copyright © Cristina Zacker-Wortwerke

Translation © 2000, 2006, 2010, 2018 by Sylvia Scholzová

Slovak edition © 2000, 2006, 2010, 2018 by IKAR, a.s.

Rady obsiahnuté v tejto publikácii autorka i vydavateľstvo starostlivo zvážili a overili.

Nepreberajú však zodpovednosť za prípadnú ujmu na zdraví.

Z nemeckého originálu Hausrezepte gegen alle Krankheiten preložila Sylvia Scholzová.

Redigovala Albína Gardošová.

Obálku navrhla Viera Fabianová.

Vydalo vydavateľstvo IKAR, a.s. – Príroda, Bratislava v roku 2018 ako svoju 5 768. publikáciu.

Štvrté vydanie.

Sadzba a zalomenie do strán ITEM, spol. s r. o., Bratislava.

Vytlačili TBB, a. s., Banská Bystrica.

ISBN 978-80-551-6322-2

Za láskavú pomoc a podporu s vďakou venujem Alicke, Gabrielle, ujovi Lacovi, Karolovi a Tolinkovi.

Prekladateľka

Predslov

Kedysi sa nechodilo za lekárom s každou maličkosťou. Návštevu lekára alebo ránhojiča si nemohol dovoliť každý. Ľud si musel pomôcť sám: pri malých poraneniach, ale aj pri vážnych chorobách, pri nevoľnosti aj pri kurích okách.

Staré obyčaje

Znalosti o sile rastlín, pôsobení liečivých bylín a korenín boli zväčša doménou žien: ony sa starali o dom a dvor, v kychyni narábali s korením a bylinkami. Ich recepty sa uchovávali po celé stáročia – tak sa preniesli až do dnešných čias.

Naši predkovia oplývali poznatkami z prírodného liečiteľstva. Aj veda v posledných rokoch uznáva, že nejeden domáci liečivý prostriedok pôsobí na ľudské telo lepšie, rýchlejšie, no predovšetkým jemnejšie ako hociktorý „chemický zázrak“ farmaceutického priemyslu.

Nie všetky domáce liečivá našich predkov by obstáli vo vedeckej skúške. Hoci po dôkladnom preskúmaní sa pôsobenie nejakého receptu z babičkinej truhlice nepotvrdí – dôležité je, že zaberie. Pri vyzdravení z rôznych chorôb totiž zohráva dôležitú rolu aj sugescia a viera v liečivo. Čím ďalej sa veda vyvíja, tým častejšie musia bádatelia pripustiť: niečo na tom prekvapujúcom pôsobení starých, tradičných domácich prostriedkov predsa len bude.

Naše prastaré mamy si dokázali pomôcť jednoduchými prostriedkami. Svoje medecíny nachádzali v záhrade, na poli alebo v lese. Poznali tajomné sily rastlín a vedeli, kedy a ako tieto sily použiť: či ako zábal alebo obklad, ako čaj alebo šťavu, ako korenie alebo kúpeľ.

Osvedčené recepty sa odpradávna zachovávali v babičkiných truhliciach a naopak – nepoužiteľné rýchlo upadli do zabudnutia. V tejto knihe nájdete obrovský poklad skúseností našich predkov. Objavíte v nej úplne jednoduché liečivá, ktoré si môžete „namixovať“ z bežných kuchynských korenín a byliniek. Prísady do niektorých receptov si pravdepodobne budete musieť zadovážiť z lekárne. Alebo sa odhodláte a sami začnete zbierať či pestovať bylinky v záhrade alebo na balkóne.

V druhej kapitole nájdete opis vyše 150 liečivých rastlín a korenín. Mnohé z nich možno celkom jednoducho pestovať, poznámku o tom nájdete pri konkrétnej rastline.

Ak chcete pripravovať domáce liečivá, musíte vedieť, ako treba vňať, korene a kvety zbierať, sušiť, skladovať a používať. Všetky potrebné informácie sa dozviete v tretej kapitole tejto knihy.

Vo štvrtej kapitole sú uvedené rôzne choroby a ťažkosti – a pri nich tie najlepšie domáce liečivá z „babičkinej truhlice“.

Nezabúdajte však, prosím, že domáce prípravky a procedúry – nech už sú akokoľvek osvedčené – pri dlhodobých a ťažkých chorobách nemôžu nahradiť odbornú lekársku pomoc. Ak však máte dobrého lekára, vo väčšine prípadov zaiste podporí vašu snahu liečiť sa čo najprirodzenejšími prostriedkami.

Rozhodne dodržiavajte odporúčané užívanie každého liečiva, riaďte sa vždy podľa uvedených pokynov. Prehnaná dávka správnej bylinky alebo nevhodné použitie môže mať nanajvýš škodlivé účinky.

Niektoré ťažkosti alebo choroby vás nemusia postihnúť. Môžete im predchádzať tým, že sa budete zdravým a prirodzeným spôsobom starať o svoje telo.

V tejto knihe nájdete ešte ďalšie dve kapitoly, ktoré sa nezaoberajú chorobami, ale obsahujú staré osvedčené recepty a procedúry na krásu.

Overené domáce prostriedky a tradičné liečivé rastliny nám v dnešnom pretechnizovanom, príliš hektickom a uponáhľanom živote pomáhajú odkrývať tajomné sily prírody. Možno vám pomôžu aj pri znovuobjavovaní vášho tela a jeho schopností samoregenerácie – ktoré možno podporiť úplne jednoduchými prostriedkami. Táto kniha chce byť k tomu impulzom a ponúka vám pomocnú ruku.

AKO POMÁHAJÚ DOMÁCE LIEKY

Kedysi sa ľudia spoliehali na pôsobenie domácich liečiv bez toho, aby rozmýšľali o tom, v čom vlastne spočíva sila liečivých rastlín a korenín.

Vedeli len to, že isté rastliny dokážu liečiť rôzne choroby a zmierňovať ťažkosti. Tieto poznatky získavali tradovaním a praktickými skúsenosťami.

Ako pôsobia liečivé rastliny a koreniny

Moderná analýza účinných látok

Dnes sa nemusíme uspokojovať len so zdedenými poznatkami našich predkov – dnes už presne vieme, prečo sú bylinky takými cennými liečivami.

Moderná veda analyzovala zloženie azda každej jednej rastliny a preskúmala jej pôsobenie. Takto sa v posledných desaťročiach objavilo nespočetné množstvo látok – účinných i menej účinných, hojne zastúpených i takých, ktoré sa vyskytujú len v nepatrných množstvách. Postupne sa spresňovalo, ktoré rastliny majú na zdravie človeka liečivé účinky a ktoré sú skôr nevhodné.

Pri nasadení rastliny na liečenie však nerozhoduje len množstvo účinných látok: dôležitá je celá rastlina, nielen jednotlivé zložky, pretože nezriedka začnú pôsobiť až pri špeciálnej kombinácii.

Zloženie liečivých bylín

Účinné látky liečivých rastlín sú všetky látky, ktoré rastlina tvorí a obsahuje počas celého rastu.

Indiferentné látky sú látky, ktoré nie sú potrebné pri liečení a zmierňovaní ťažkostí. Napriek tomu sú dôležité – často usmerňujú pôsobenie liečivej zložky rastliny: niekedy urýchľujú vstrebávanie účinnej látky v ľudskom tele, niekedy ho spomaľujú.

Horké látky (horčiny, amará) sa nachádzajú v mnohých liečivých rastlinách. Výrazne podporujú tvorbu žalúdočných štiav a navyše majú všeobecne posilňujúce pôsobenie.

Éterické oleje (silice) sú ľahko prchavé zložky, vo vode takmer vôbec alebo len ťažko rozpustné. Éterické oleje zväčša silno voňajú, prevažne príjemne. Nachádzajú sa prakticky v každej rastline – nie vždy sa však využívajú na liečenie.

Triesloviny sú látky schopné viazať bielkoviny kože a slizníc. Premieňajú ich na odolné, nerozpustné látky – práve v tom spočíva ich liečivé pôsobenie: odoberajú baktériám na koži a slizniciach živnú pôdu.

Liečivé rastliny s trieslovinami sa často používajú ako kloktadlá, obklady a vnútorne proti hnačke. Pridávajú sa aj do liečivých kúpeľov. Niektoré z týchto rastlín dráždia žalúdok, preto sa z nich pripravuje studený nálev, aby sa žalúdok zbytočne nezaťažoval.

Kyselina kremičitá je látka, ktorú odoberajú niektoré rastliny z pôdy. Ľudské telo potrebuje kyselinu kremičitú predovšetkým v spojivovom tkanive, v koži, vo vlasoch a nechtoch.

Sliz – takto sa v botanike označujú látky obsahujúce sacharidy (uhľohydráty); vo vode napúčajú, prípadne poskytujú viskózne koloidné roztoky. Sliz sa nachádza v mnohých rastlinách, no zväčša len vo veľmi malom množstve, ktoré sa dá iba ťažko využiť. Ovplyvňuje pôsobenie iných rastlinných účinných látok a zmierňuje dráždenie: liečivé rastliny obsahujúce sliz sa používajú najmä pri zápaloch slizníc (napr. ibiš pri kašli).

Vitamíny, minerály a stopové prvky sa nachádzajú vo všetkých rastlinách. Pre ľudské telo sú nevyhnutné. Pomocou nich môže tvoriť spojivové tkanivá, kosti, zuby, bunkové štruktúry, enzýmy a hormóny. Vitamíny, minerály a stopové prvky aktivizujú aj látkovú premenu, ovplyvňujú hospodárenie s vodou.

Maximálna účinnosť

Keď sa začnete zaoberať liečivými rastlinami, rýchlo zistíte, že liečivé účinné látky v nich nie sú rovnomerne rozložené.

Niektoré rastliny ich obsahujú najmä v listoch a kvetoch, iné v semenách a plodoch, u daktorých treba na získanie liečivých látok ošúpať kôru alebo vybrať korene. Záleží aj na tom, kde rastlina rastie, v ktorom ročnom období sa zberá a akým spôsobom sa suší.

Ak nezbierate liečivé rastliny sami, môžete si poslúžiť bylinkami z lekárne: sú sušené tak, že strácajú minimálne množstvo účinných látok, sú správne upravené a vhodne skladované.

PRÍPRAVA A UŽÍVANIE BYLINKOVÝCH ČAJOV

Väčšinu domácich prípravkov prijímame vo forme čajov. Znie to naivne, no bylinkové čaje – na to nemožno zabúdať – sú lieky. Ich maximálne pôsobenie dosiahneme len pri cielenom užívaní a správnom dávkovaní. Rozhodujúci význam má aj príprava a spôsob užívania čaju. Tu treba zohľadniť viacero rôznych faktorov:

- Použité množstvo (v žiadnom prípade nemeňte recept!)

- Teplota vody (čajovinu možno zaliať studenou, teplou, horúcou alebo vriacou vodou)

- Dĺžka lúhovania (niekoľko minút alebo viac hodín)

- Spôsob pitia čaju (v horúcom, teplom alebo studenom stave, po dúškoch, počas celého dňa)

Toto všetko je dôležité pre pôsobenie bylinkového čaju. Ak chcete dosiahnuť dobré výsledky pri liečení chorôb a zmierňovaní ťažkostí, vždy sa riaďte presne podľa receptov a odporúčaného užívania.

Okrem toho je dôležité, či pijete sladený, alebo nesladený čaj. Aj v tomto prípade sa riaďte podľa odporúčania, pretože nezriedka nejde len o vec chuti. Bylinkový čaj môže pôsobiť iba vtedy, keď je všetko v súlade.

BYLINKOVÉ ČAJE NA VNÚTORNÉ POUŽITIE

Tieto čaje sa väčšinou pripravujú nasledovne:

- 2 kopcovité lyžičky (z jednej bylinky alebo zmes) zalejte 1/4 l vriacej vody.

- Nechajte 10 minút lúhovať.

- Sceďte cez sitko.

Odporúča sa vypiť dve až tri šálky vlažného čaju po dúškoch medzi jedlom. Vo väčšine prípadov môžete čaj osladiť, najlepšie medom.

Poznámka Ak trpíte cukrovkou, poraďte sa u svojho lekára!

BYLINKOVÉ ZÁPARY A ODVARY NA VONKAJŠIE POUŽITIE

Pri viacerých terapiách sa používajú čaje, zápary alebo odvary len z jedného rastlinného druhu.

Kúpele nôh

Dôležitý prostriedok na zahnanie začínajúceho prechladnutia. Nožné kúpele zohrejú celé telo a zabezpečia lepšie prekrvenie. Liečivé bylinky zalejeme v lavóre teplou vodou (najskôr asi 37 °C) a teplotu postupne zvyšujeme (až pokiaľ sa to dá vydržať). Kúpeľ ukončíme po 10 až 15 minútach, nohy dosucha vyutierame a oblečieme teplé ponožky.

Poznámka Horúce nožné kúpele nie sú vhodné pre ľudí s chorými cievami, slabým srdcom a s poruchami krvného obehu. Rozhodne sa poraďte s lekárom!

Očné kúpele

Samozrejme, aj tu používame nesladený bylinkový zápar: namočíme doň vatový tampónik (alebo gázu). Každé oko ošetrujeme asi tri minúty, a to zvonka smerom dnu, teda od spánkov k nosu. Na očný kúpeľ si môžete zakúpiť v lekárni špeciálnu vaničku. Bylinkový zápar na túto procedúru by mal byť rozhodne prefiltrovaný. Po prefiltrovaní nechajte tekutinu zovrieť, aby sa zničili prípadné choroboplodné zárodky.

Parné kúpele

Pri parnom kúpeli pôsobí para na kožu. Po chvíli prestane para stúpať, preto treba tekutinu s bylinkami znova zohriať – parný kúpeľ by celkovo nemal trvať dlhšie ako päť až desať minút.

Kloktadlá a ústne vody

Používajú sa nesladené. Dbajte o to, aby ste dostatočne dlho kloktali: aspoň minútu. Vyplachovanie úst má trvať päť minút.

Inhalácie

Potrebujete za hrsť čajoviny. Nasypte ju do hrnca a zalejte pol až jedným litrom vriacej vody. Hlavu skloňte nad hrniec, zakryte uterákom a pomaly vdychujte bylinné výpary nosom a ústami.

Bylinkové vrecúško

Pomáha pri zmäkčovaní, dozrievaní alebo miznutí vredu. Teplo bylinkového vrecúška navyše zmierňuje bolesti. Prikladá sa veľmi teplé až horúce (podľa toho, koľko človek znesie). Bylinkovú zmes nasypeme do plátenného vrecka a ponoríme asi na desať minúť do vriacej vody. Potom odkvapkáme, necháme mierne vychladnúť a priložíme na postihnuté miesto.

Kúpele častí tela

Robia sa zväčša pri poraneniach končatín. Postup je jednoduchý: pripravíme odvar (35 až 40 °C) a kúpeme v ňom postihnuté časti tela (asi desať minút). Na liter vody vezmeme jednu lyžicu liečivých bylín. Zalejeme ich studenou vodou, privedieme do varu a necháme desať minút vylúhovať. Potom scedíme a necháme vychladnúť na požadovanú teplotu.

Obklady

Na vlhké obväzy alebo obklady na rany používame vatové tampóny alebo gázu. Namočíme ich do bylinkového čaju, zľahka vyžmýkame a priložíme na postihnuté miesto. Obklad necháme pôsobiť niekoľko hodín, kým vyschne. V prípade potreby ho môžeme aj viackrát navlhčiť.

Celkové kúpele

Kúpeme sa asi desať minút pri teplote 35 až 38 °C. Potom by sme si mali dopriať oddych v posteli, pretože to umocňuje liečivé pôsobenie kúpeľa. V lekárňach dostať rozličné medicínske extrakty do kúpeľa na rastlinnom základe.

Umývanie

Odporúča sa najmä pri nečistej pokožke. Čistú handričku (alebo gázu) namočíme do bylinkového záparu a krúživými pohybmi umývame postihnuté miesta.

Ak chcete odstrániť chrastu obsahujúcu výlučky alebo hnis, pritlačte najprv na postihnuté miesto gázu namočenú v zápare (čo najhorúcejšom). So samotným umývaním začnite až po desiatich minútach. Chrasty dovtedy obyčajne zmäknú a bezbolestne ich možno zmyť.

Pri chrastách spôsobených nádchou alebo krvácaním z nosa pomáhajú výplachy nosa vlažným bylinkovým záparom alebo slaným roztokom. Tekutinu pritom opatrne vtiahneme do nosa alebo do nosnej dierky vložíme vatovú tyčinku namočenú v zápare.

INÉ PRÍPRAVKY

Vnútorne sa používajú:

Éterické oleje

Dostanete ich v lekárňach alebo v špecializovaných predajniach. Na obale sa uvádza množstvo a vhodná dĺžka pôsobenia.

Liehy

Pod týmto pojmom rozumieme roztoky éterických olejov vo vínnom liehu. Príkladom je medovkový lieh (Melisana). Liehy dostanete v lekárňach, v špecializovaných predajniach a drogériách. Dávkovanie a použitie je vždy uvedené.

Poznámka Liehy obsahujú alkohol!

Homeopatické prípravky

Homeopatiká takisto dostanete v lekárni vo forme granuliek alebo kvapiek.

Poznámka Homeopatické kvapky obsahujú alkohol!

Šťavy

Príprava štiav z liečivých rastlín je veľmi prácna. Dostať ich kúpiť v predajniach so zdravou výživou a lekárňach. Ovocné šťavy si naopak môžete jednoducho pripraviť sami na odšťavovači (elektrickom alebo mechanickom).

Poznámka Sladené ovocné šťavy nie sú vhodné pre diabetikov!

Kvapky a tinktúry

Obidva prípravky, v čistej alebo zmiešanej forme dostať v lekárni. Aj tu platí: dávka a dĺžka užívania sú uvedené na obale alebo príbalovom letáku.

Poznámka Kvapky a tinktúry obsahujú alkohol!

Zvonka sa popri čajoch (odvaroch, záparoch) a čajovinových zmesiach používajú aj iné rastlinné liečivé prostriedky, napr. éterické oleje.

Éterické oleje

Tieto oleje sú vhodné na parné kúpele, na vtieranie a na inhalácie (neodporúčajú sa pre dojčatá a deti do dvoch rokov).

Éterické oleje dostanete v lekárňach a v špecializovaných predajniach. Dávkovanie, forma a dĺžka užívania sú vždy uvedené.

Poznámka Éterické oleje vyvolávajú u niektorých ľudí svrbenie kože. Vtedy treba liečbu okamžite prerušiť.

Extrakty a oleje do kúpeľa

Extrakty a oleje sú vhodné na celkové kúpele aj kúpele jednotlivých častí tela. Dostať ich v lekárňach alebo v špecializovaných predajniach, môžete si ich však pripraviť aj sami. Recepty nájdete na viacerých miestach tejto knihy. Aj v tomto prípade sa riaďte údajmi o výške dávky, dĺžke a teplote kúpeľa.

Emulzie a masti

Sú vhodné na vtieranie. Masti a emulzie dostanete v lekárňach a drogériách. Vlastná príprava sa takmer neoplatí.

Fluidy a liehy

V oboch prípadoch ide o alkoholické roztoky s rozličnými účinnými látkami. Používajú sa na vtieranie a obklady. Dostať ich v lekárňach a drogériách. Riaďte sa podľa predpísaného množstva a dĺžky aplikovania.

Zábaly a obklady

Patrili k obľúbeným a osvedčeným spôsobom liečby našich predkov. Kto by aspoň z počutia nepoznal zábal lýtok pri horúčke alebo zábal okolo krku pri kašli a zachrípnutí? Naše telo má za normálnych okolností teplotu okolo 36 °C. Zábaly, ktoré sa namáčajú vo vode, majú asi o 10 až 15 °C menej. Pôsobia priamo na jemné kapilárne cievy, a tým na prúdiacu krv. Schladením pokožky dosiahneme zvýšené prekrvenie. Teplo z prehriatej kože prejde do zábalu alebo obkladu a drží sa tam. Pôvodcovia choroby alebo cudzorodé látky sa vplyvom vlhkého tepla uvoľnia a kožnými pórmi sa vyplavia na povrch. Pri zložení zábalu preto niekedy cítime silný zápach alebo sa pri prepláchnutí zábalu zakalí voda. Studené alebo chladiace obklady sa používajú najmä pri ošetrovaní jednotlivých častí tela.

Povzbudivé obklady

- Látku preložte dva, štyri alebo šesť ráz.

- Ponorte ju do studenej vody (16 až 22 °C).

- Poriadne vyžmýkajte.

- Priložte na postihnuté miesto.

- Prekryte vlnenou látkou.

- Nechajte pôsobiť, kým obklad nevyschne.

Chladivé obklady

- Látku preložte štyri až osem ráz, aby zachytila dostatok vody.

- Ponorte ju do chladnej vody (menej ako 16 °C).

- Nežmýkajte, priložte nasiaknuté.

- Neprekrývajte.

- Studený obklad vymieňajte čo najčastejšie.

Chladivé obklady sa používajú napr. pri krvácaní z nosa: látku prikladáme na zátylok.

Chladivý obklad pôsobí zmierňujúco napr. pri vyrážkach, alergiách, úpale a silnom svrbení v spojitosti s kožnými chorobami. Jestvuje mnoho rozličných obkladov a zábalov, ktoré priaznivo pôsobia pri najrôznejších ťažkostiach.

Zábal paží

Robí sa napr. pri akútnych ochoreniach pľúc, pohrudnice a dýchacích orgánov. Zabaliť sa pritom musia aj zápästia. Pri tomto zábale zvyčajne najskôr prikladáme vlhkú, potom suchú a nakoniec vlnenú látku. Zábal treba vymieňať každú pol hodinu.

Zábal dolných končatín

Využíva sa pri chronických ochoreniach na odvádzanie krvi (nával krvi do hlavy, bolesti hlavy, závraty, choroby hrdla a pľúc, dna a reumatické problémy, hromadenie krvi v nohách).

Látku namočíme do vody s teplotou 18 až 20 °C. Nohy zabalíme až do polovice stehien, nie však chodidlá. Najprv prikladáme vlhkú, potom suchú a nakoniec vlnenú látku. Dôležité je, aby sme zabalili obe nohy – teda hoci je chorá len jedna končatina, ošetriť musíme obidve rovnako.

Koniec ukážky

Table of Contents

Titulná strana

Tiráž

Predslov

AKO POMÁHAJÚ DOMÁCE LIEKY

Ako pôsobia liečivé rastliny a koreniny